DA-raadslid met vuurwapen gedreig, verkiesingsplakkate glo gesteel | Maroela Media
Argieffoto bloot ter illustrasie van die DA se verkiesingsplakkate. (Foto: DA/Facebook)
'n DA-raadslid is met 'n vuurwapen gedreig terwyl hy verkiesingsplakkate in Nelson Mandelabaai in die Oos-Kaap opgesit het. Die opposisieparty beweer nou die boosdoeners het bande met die ANC.
Die regerende party word intussen ook daarvan beskuldig dat hy van die DA se verkiesingsplakkate gesteel het.
Andrew Whitfield, voorsitter van die DA in die Oos-Kaap, sê inwoners van New Brighton het gesien hoe Duncan Monks, DA-raadslid in Nelson Mandelabaai, Vrydag met 'n vuurwapen gedreig is terwyl hy verkiesingsplakkate in dié nedersetting opgesit het.
Monks is glo boonop ná die voorval op pad na die plaaslike polisiestasie deur 'n ANC-wyksraadslid agtervolg.
Whitfield sê die aanvallers word na aanleiding van Monks én verskeie ooggetuies se verklarings rakende die voorval met die ANC verbind.
Monks het 'n saak van poging tot roof en intimidasie met 'n vuurwapen by die New Brighton-polisiestasie aanhangig gemaak.
Die DA beweer voorts dat 'n ANC-aktivis verkiesingsplakkate van die DA elders in die metro verwyder het.
Whitfield sê die DA is in besit van 'n stemboodskap waarin daar gesê word dat die ANC nie plakkaatborde van hul eie het nie en dus DA-plakkate vir hul veldtog gesteel het.
"Ons glo hierdie vlak van misdadigheid en onverdraagsaamheid toon hoe desperaat die ANC in aanloop tot die plaaslike verkiesing is," sê Whitfield.
"Die ANC het bewys dat hulle 'n party van chaos en geweld is waar politieke intimidasie en onverdraagsaamheid seëvier."
Die DA sê hy gaan 'n klag by die polisie en die Onafhanklike Verkiesingskommissie (OVK) aanhangig maak rakende die gesteelde verkiesingsplakkate.
Die party doen intussen 'n beroep op die polisie om so gou moontlik ondersoek in te stel na die aanval op Monks en die skuldiges in hegtenis te neem.
Hoe dom kan enigeiemand nog wees om anc te stem
Al ons probleme word deur politiek veroorsaak.Hoe dom wil ons wees om enige politieke party te steun.Nog net n naiewe persoon wat dink demokrasie kan onder elf verskillende volke werk.Tyd dat hier na ander alternatiefwes gekyk word.